ঢাকা, ১০ জুলাই (শীর্ষ নিউজ ডেস্ক): আফগানিস্তানের পশ্চিমাঞ্চলে মাইন অপসারণে নিয়োজিত ৭ কর্মীকে অপহরণের পর শিরচ্ছেদ করা হয়েছে। আজ রোববার এ সাত ব্যক্তির খণ্ডিত মৃতদেহ পাওয়া যায়। এছাড়া তালেবান হামলায় দেশটিতে ন্যাটোর আরো ৩ সৈন্য ও ৩ পুলিশ সদস্য নিহত হয়েছে। পাকিস্তানের দ্য ডন অনলাইন সংস্করণের খবরে একথা বলা হয়।  পত্রিকাটি জানিয়েছে, বুধবার ফারাহ প্রদেশের বালা বুলাক জেলা থেকে মাইন অপসারণকারী ২৮ কর্মীকে অপহরণ করা হয়। এদেরই ৭ জনের মৃতদেহ আজ পাওয়া যায়। অপহরণের দায় কেউ  স্বীকার করেনি। ফারাহ প্রদেশের পুলিশের উপ-প্রধান গিয়াস মালইয়ার বলেছেন, মাইন অপসারণকারী ৭ জনের শিরচ্ছেদ করা হয়েছে। তিনি বলেন, বাদবাকিদের ভাগ্য সম্পর্কে কিছু জানা যায়নি।  মাইন অপসারণকারীরা ডিমাইনিং এজেন্সি ফর আফগানিস্তান নামে কান্দাহারভিত্তিক একটি দাতব্য সংস্থার কর্মী হিসেবে কাজ করছিল।  (শীর্ষ নিউজ ডটকম/এসএইচকে/এমএইচ/১৫.৪০ঘ.)